*****

ΚΑΝΟΝΙΣΜΟΣ (ΕΟΚ) αριθ. 1414/81 ΤΗΣ ΕΠΙΤΡΟΠΗΣ

της 26ης Μαΐου 1981

περί των λεπτομερειών χορηγήσεως ενισχύσεων για την ιδιωτική αποθεματοποίηση των τυρών διατηρήσεως κατά τη γαλακτοκομική περίοδο 1981/82

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 9 παράγραφος 3 και το άρθρο 28,

Εκτιμώντας:

ότι ο κανονισμός (ΕΟΚ) αριθ. 508/71 του Συμβουλίου (2) προβλέπει ότι η χορήγηση ενισχύσεως για την ιδιωτική αποθεματοποίηση δύναται να αποφασισθεί για ορισμένους τυρούς διατηρήσεως, αν μία σοβαρή έλλειψη ισορροπίας της αγοράς δύναται να απαλειφθεί ή να μειωθεί με εποχιακή αποθεματοποίηση·

ότι, αν ληφθεί υπόψη η εξέλιξη των τιμών και της αυξήσεως των αποθεμάτων των τυρών Emmental και Gruyere, πρέπει να γίνει μια τέτοια αποθήκευση στη διάρκεια των προσεχών μηνών·

ότι, όσον αφορά τις λεπτομέρειες εφαρμογής αυτού του μέτρου, πρέπει να επαναληφθούν στα βασικά τους μέρη οι λεπτομέρειες που προβλέφθηκαν για ένα ανάλογο μέτρο κατά τις προηγούμενες γαλακτοκομικές περιόδους, ιδίως όσον αφορά την περίοδο 1980/81, από τον κανονισμό (ΕΟΚ) αριθ. 1264/80 της Επιτροπής (3)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Παρέχεται ενίσχυση στην ιδιωτική αποθεματοποίηση των τυρών Emmental η Gruyere που παράγονται στην Κοινότητα και πληρούν τις προϋποθέσεις που καθορίζονται στα άρθρα 2 και 3.

Άρθρο 2

1. Η σύμβαση αποθεματοποιήσεως συνάπτεται αν πληρούνται οι ακόλουθες προϋποθέσεις:

α) η παρτίδα τυρών που αποτελεί το αντικείμενο της συμβάσεως να ανέρχεται σε 5 τόνους τουλάχιστον·

β) οι τυροί να φέρουν, με ανεξίτηλους χαρακτήρες, την ένδειξη, ενδεχομένως σε αριθμητική μορφή, της επιχειρήσεως, όπου παρασκευάσθηκαν, την ημέρα και το μήνα παρασκευής·

γ) οι τυροί να έχουν παρασκευασθεί δέκα τουλάχιστον ημέρες πριν από την ημερομηνία ενάρξεως της αποθεματοποιήσεως που αναγράφεται στη σύμβαση·

δ) οι τυροί να έχουν περάσει ποιοτικό έλεγχο προσφέροντας επαρκείς εγγυήσεις που επιτρέπουν την κατάταξή τους ανάλογα με την ωρίμανσή τους:

- στην κλάση Α στη Γαλλία,

- στην κλάση «Markenkaese» η «Klasse Fein» στην Ομοσπονδιακή Δημοκρατία της Γερμανίας,

- στην πρώτη ποιότητα στη Δανία·

ε) ο αποθεματοποιών υποχρεούται:

- να διατηρεί, σ όλη τη διάρκεια της εναποθηκεύσεως, τους τυρούς σε χώρους των οποίων η μέγιστη θερμοκρασία υποδεικνύεται υπό στ,

- να μην αλλάξει τη σύνθεση της παρτίδας κατά τη διάρκεια της συμβάσεως χωρίς την άδεια του οργανισμού παρεμβάσεως,

- να κρατεί λογιστική αποθήκης και να ανακοινώνει κάθε εβδομάδα στον οργανισμό παρεμβάσεως τις εισόδους και εξόδους που πραγματοποιήθηκαν κατά τη διάρκεια της εβδομάδος που πέρασε ·

στ) η μέγιστη θερμοκρασία των χώρων να είναι + 6° C για το Emmental και + 10° C για την Gruyere. Τα Κράτη μέλη δύνανται να δέχονται μέγιστη θερμοκρασία + 10° C για το Emmental σε περίπτωση που ο τυρός που αποτελεί το αντικείμενο της συμβάσεως έχει ωριμάσει προηγουμένως.

2. Η σύμβαση δεν δύναται να συναφθεί πριν από την εναποθήκευση των τυρών.

Άρθρο 3

1. Ενίσχυση χορηγείται μόνο για τους τυρούς που εισήλθαν στα αποθέματα κατά την περίοδο αποθεματοποιήσεως. Αυτή αρχίζει την 20ή Μαΐου 1981 και λήγει το αργότερο την 30ή Σεπτεμβρίου του ίδιου έτους.

2. Ο τυρός αποτελεί το αντικείμενο της αποθεματοποιήσεως δεν δύναται να ρευστοποιηθεί παρά μόνο κατά την περίοδο της ρευστοποιήσεως των αποθεμάτων. Η περίοδος αυτή αρχίζει την 1η Οκτωβρίου 1981 και τελειώνει στις 31 Μαρτίου του επόμενου έτους.

Άρθρο 4

1. Το ποσό της ενισχύσεως καθορίζεται σε 2,19 ECU ανά τόνο και ανά ημέρα.

Η μετατροπή του σε εθνικό νόμισμα πραγματοποιείται βάσει των τιμών συναλλάγματος κατά την ημέρα της αποθεματοποιήσεως.

2. Η περίοδος που λαμβάνεται υπόψη για τους υπολογισμούς της ενισχύσεως υπολογίζεται από την ημέρα της εισόδου στα αποθέματα της παρτίδας του τυρού που αποτελεί το αντικείμενο της αποθεματοποιήσεως. Καμία ενίσχυση δεν χορηγείται αν η διάρκεια της αποθεματοποιήσεως είναι μικρότερη από ενενήντα ημέρες. Το μέγιστο ποσό της ενισχύσεως δεν δύναται να υπερβαίνει το ποσό που αντιστοιχεί σε διάρκεια αποθεματοποιήσεως εκατόν ογδόντα ημερών.

Αρθρο 5

Ο οργανισμός παρεμβάσεως λαμβάνει τα αναγκαία μέτρα για να εξασφαλίσει τον έλεγχο των υπαγομένων στη σύμβαση παρτίδων. Προβλέπει ιδίως ώστε να τεθεί σήμα πάνω στους τυρούς που αποτελούν το αντικείμενο της συμβάσεως.

Άρθρο 6

Τα Κράτη μέλη γνωστοποιούν στην Επιτροπή κάθε Τρίτη:

α) τις ποσότητες τυρών που αποτέλεσαν το αντικείμενο συμβάσεων αποθεματοποιήσεως κατά τη διάρκεια της προηγούμενης εβδομάδος·

β) ενδεχομένως, τις ποσότητες για τις οποίες δόθηκε η άδεια που αναφέρεται στο άρθρο 2 παράγραφος 1 υπό δεύτερη περίπτωση.

Άρθρο 7

Ο παρών κανονισμός αρχίζει να ισχύει από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 26 Μαΐου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 58 της 11. 3. 1971, σ. 1.

(3) ΕΕ αριθ. L 129 της 24. 5. 1980, σ. 5.